Dit raak herfs – Koegas tot Parys
Dit raak herfs
Posted byKoegasTotParys	 September 17, 2019 1 Comment on Dit raak herfs
Net so, skielik, na 'n kort franse somer, raak die bome geel. Soos laas jaar het ons 'n vreeslike hittegolf gehad in Julie, en dan, in Augustus, is die somer sommer oor. Jy kry net sulke bonus warm dae so tussendeur.
Tog is die seisoene lekker. In Frankryk is daar vier seisoene. Nie net òf warm, òf koud nie. Ons kla baie oor die weer hier. Die koue is erg, maar laat daai temperatuur net bo 30 gaan, dan kla ons eers!
Hier waardeer mens elke seisoen. Miskien nie so baie die temperatuur van elke seisoen nie, maar wat ons dan doen en hoe die natuur verander. Winter is koud, maar dan is die huis so lekker warm. Almal is saam binne. Dit sneeu miskien een of twee keer in die winter hier in Parys, of party winters glad nie, maar as jy die vlokkies so sien val, is die koue sommer die moeite werd. Dan weer, wanneer die lente begin, is dit asof daar lewe in Parys kom. Almal is buite. Die kinders speel in die parkies saans en by elke kafeetjie sit die sypaadjies vol. Die warmte hou nie lank nie, so dit word goed benut.
Die swaarste van die weer hier vir ons is die binne bly heel winter. Daar is nie lekker dae vir in die son sit, of 'n braai nie. Dis te koud! Ons huis sit voor op die pad en die tuin is agter. Iewers einde Oktober sluit ons daai agterdeur en ons maak hom eers weer oop in Maart van die volgende jaar. Maar dan is die vreugde groot om te sien hoe die lilacs begin blom, en die appelboom is vol bloeisels en dalk is daar 'n paar verdwaalde tulpe wat oorgebly het..
Hierdie jaar het ons so 'n paar warm dae in Februarie gehad. Nou nie Suid-Afrika warm nie, maar ons het gedink dis goed genoeg om 'n braai te probeer. Ons het wel warm tops moes nader trek en ons was te koud na die braai deel om nog buite te eet ook. Franse kollegas het effens geskok gereageer op die moontlikheid van 'n braai in die winter. Dit doen mens nou nie… ongehoord…
Ek werk in Issy Les Moulinneaux. Ek wou sê Parys, maar volgens die Parysenaars is jy net in Parys as jy binne die sirkelpad, genaamd périphérique, is. My werk is so 100m buite daai pad. Ek kan darem die Eifel Toring sien van ons kantoor balkon af. Nou wel net die boonste helfte, maar tog.
En so verander die parkie onder my kantoor venster saam met die seisoene.
…ons is reg vir die herfs, en begin solank jasse regkry vir die koue wat kom.
Posted byKoegasTotParys September 17, 2019 Posted inUncategorizedTags: Frankryk, Parys
Pragtige fotos wat die seisoene uitbeeld. In SA is ons weer so deurmekaar….ons kry nou eers die Augustuswinde.